የድርቁን ተፅዕኖ ለመቋቋም የሚደረገው ጥረት ተጠናክሮ ቀጥሏል
በኢትዮጵያ የተከሰተውን ድርቁን ለመቋቋም ከ7 ሚሊየን ነጥብ 7 ሚሊየን በላይ ለሚሆኑ ተረጂዎች የሚደረገው ድጋፍ ተጠናክሮ መቀጠሉን የብሔራዊ ስጋት ሥራ አመራር ኮሚሽን አስታወቀ፡፡የኮሚሽኑ የሕዝብ ግንኙነት ዳይሬክቶሬት ዳይሬክተር አቶ ደበበ ዘውዴ ከዋልታ ጋር ባደረጉት ቆይታ እንደገለጹት፤ ድርቁ ባስከተለው ጉዳት እርዳታ እንደሚያስፈልጋቸው ለተለዩት ዜጎች እየተደረገ ያለው ድጋፍ በተጠናከረ ሁኔታ እየተከናወነ ነው፡፡ኮሚሽኑ ከአጋር ድርጅቶችና ባለድርሻ አካላት ጋር በመተባበር የመኸርና በልግ ወቅቶችን መሰረት ባደረገ ሁኔታ ባካሄደው አጠቃላይ የገጽታ ጥናት የተረጂዎ ቁጥር በ2009 ዓመተ ምህረት 5 ነጥብ 6 ሚሊየን እንደነበርና አሁን ላይ ግን 7 ሚሊየን  782 ሺህ 556 ሕዝብ ያህል ለድርቅ ስጋት ተጋላጭ እንደሆነ ጠቅሰዋል ፡፡ከነዚሁም ውስጥ 4ነጥብ 6 ሚሊየን ያህሉን ሕዝብ በኢትዮጵያ መንግስት፣ 1 ነጥብ 69 ሚሊየን ያህሉን ደግም በዓለም የምግብ ፕሮግራም እንዲሁም 1 ነጥብ 4 ሕዝብ  በመንግስታዊ ያልሆኑ ድርጅቶች ናቸው እርዳታውን እያገኙ ያሉት፡፡የተረጂዎች ቁጥር የጨመረው በተለይም በአማራ፣ ኦሮሚያና ደቡብ ሕዝቦች ክልሎች የተረጂው ቁጥር እየጨመረ በመምጣቱ ምክንያት እንደሆነ አብራርተዋል፡፡ለተረጂዎቹ የሚያስፈልገው በምግብ ነክ ድጋፍ ከ742 ሚሊየን ዶላር በላይ ግምት ያለው 114 ሺህ 668 ነጥብ 95 ሜትሪክ ቶን ያህል መሆኑን ነው ያመለከቱት ፡፡በአንደኛው ዙር በተደረገ እርዳታ 93 ሺህ 048 ሜትሪክ ቶን እንዲሁም በሁለተኛው ዙር 96 ሺህ 064 ሜትሪክ ቶን ምግብ ነክ ድጋፍ የተከናወነ ሲሆን፣ በሶስተኛው ዙር 73 ሺህ 868 ሜትሪክ ቶን ድጋፍ እየተሰጠ ይገኛል ብለዋል ፡፡አራተኛውን ዙር ለማጥናት የሚያስችሉ ስራዎችን ለማስጀመር በ19 ቡድኖች የተዋቀረ የአጥኝዎች ቡድን በመላው ኢትዮጵያ በተመረጡ ድርቁ በተከሰተባቸው ወረዳዎች በመሰማራት ጥናቱን ለማከናወን ዝግጅቶችን እየተጠናቀቁ መሆናቸውን ጠቁመዋል፡፡ሥራውን በተቀናጀ መልኩ እየተመራና ምግብ በበቂ ሁኔታ እየተከፋፈለ በመሆኑ በምግብ እጦት ምክንያት የሚጎዳ ሰው እንደሌለ አስረድተዋል፡፡እርዳታ የሚያስፈልጋቸው ዜጎች  ቀደም ሲል ድጋፍ ወደሚሰጥባቸው አካባቢዎች እየተጓዙ እርዳታውን ይወስዱ እነደነበርና አሁን ላይ ግን በ1ሺህ 900 የዕርዳታ ጣቢያዎች በያሉበት ቀዬ ድረስ እቀረበላቸው እንደሆነ አስታውቀዋል ፡፡በመንግስት ደረጃ አስካሁን ድርቁን ለመቋቋም በተደረገው ጥረት 47 ሚሊየን ዶላር ወጪ በማድረግ ድጋፉ ለተረጂዎቹ ድጋፍ በተገቢው ሁኔታ ለማድረስ ጥረት እያደረገ መሆኑን ዋልታ ሚዲያና ኮሙዩኒኬሽን ኮርፖሬት ዘግቧል፡፡ 